33. ΑΠΟΦΑΣΗ ΥΠΟΥΡΓΟΥ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. 75847 της 4 Ιουν./23 Ιουλ. 1992 (ΦΕΚ Β΄ 478) Έγκριση τύπου Γενικής Ραδιοερασιτεχνικής Αδείας. Έχοντας υπόψη: 1.Τις διατάξεις της παρ. 2 του άρθρ. 2 του Ν.Δ. 1244/1972 (ΦΕΚ 181/Α΄) «Περί λειτουργίας ερασιτεχνικών και πειραματικών σταθμών ασυρμάτου, ειδικών ραδιοδικτύων και ιδρύσεως Υπηρεσίας Ελέγχου Ραδιοεκπομπών». 2.Τις διατάξεις της παρ. 3β του άρθρ. 2 του Π.Δ. 271/1976 (ΦΕΚ 102/Α΄) «Περί λειτουργίας ερασιτεχνικών και πειραματικών σταθμών ασυρμάτου, ειδικών ραδιοδικτύων ως και οργανώσεως Υπηρεσίας Ελέγχου Ραδιοεκπομπών». 3.Τις διατάξεις του άρθρ. 7 του Π.Δ. 1246/1981 (ΦΕΚ 307/Α΄) «Περί της εγκαταστάσεως και λειτουργίας κινητών και φορητών ερασιτεχνικών σταθμών ασυρμάτου». 4.Την ανάγκη καθιέρωσης ενιαίου εντύπου αδείας λειτουργίας Ραδιοερασιτεχνικών σταθμών ασυρμάτου σύμφωνα με τη σύσταση της CEPT T/R 6101, αποφασίζουμε: 1.Εγκρίνουμε το συνημμένο στην παρούσα απόφαση τύπο γενικής αδείας λειτουργίας ερασιτεχνικού σταθμού ασυρμάτου. 2.Οι νέες άδειες θα είναι χρώματος «ανοικτού γαλάζιου». Οι προδιαγραφές της αδείας (προδιαγραφές του χάρτου, οι διαστάσεις της αδείας κ.λ.π.) θα καθορισθούν από τη Διεύθυνση Τεχνικής και Ελέγχου Επικοινωνιών της κεντρικής υπηρεσίας του Υπουργείου Μεταφορών και Επικοινωνιών. 3.Μετά από την εκτύπωση των νέων εντύπων αδειών και τη διανομή τους στις περιφερειακές υπηρεσίες Συγκοινωνιών, παύει η χρησιμοποίηση των παλαιών εντύπων από τις αρμόδιες υπηρεσίες. Τα έντυπα των νέων αδειών θα αντικαθιστούν σταδιακά τα παλαιά έντυπα τα οποία δεν θα έχουν καμμία ισχύ μετά από την 31η Δεκεμβρίου 1995. 4.Η εφαρμογή της απόφασης αυτής αρχίζει από τη δημοσίευσή της στην Εφημερίδα της Κυβερνήσεως, μετά την οποία καταργείται η 16122/81 (ΦΕΚ 734/Β΄) απόφασή μας «Περί εγκρίσεως τύπου αδειών» καθώς και κάθε σχετική διάταξη. 